Απόφαση του Δικαστηρίου (πέμπτο τμήμα) της 29ης Ιουλίου 2024 [αίτηση του Curtea de Apel Braşov (Ρουμανία) για την έκδοση προδικαστικής αποφάσεως] – Εκτέλεση του ευρωπαϊκού εντάλματος σύλληψης που εκδόθηκε σε βάρος του P.P.R.
(Υπόθεση C-318/24 PPU 1, Breian 2 )
(Προδικαστική παραπομπή – Δικαστική συνεργασία σε ποινικές υποθέσεις – Ευρωπαϊκό ένταλμα σύλληψης – Απόφαση-πλαίσιο 2002/584/ΔΕΥ – Παράδοση των εκζητουμένων στις δικαστικές αρχές έκδοσης του εντάλματος – Σεβασμός των θεμελιωδών δικαιωμάτων – Συστημικές ή γενικευμένες πλημμέλειες όσον αφορά την ανεξαρτησία της δικαστικής εξουσίας στο κράτος μέλος έκδοσης του εντάλματος – Πλημμέλειες που συνίστανται στην έλλειψη απόδειξης της ορκωμοσίας των δικαστών – Απαγόρευση απάνθρωπης ή εξευτελιστικής μεταχείρισης – Συνθήκες κράτησης στο κράτος μέλος έκδοσης του εντάλματος – Εκτίμηση εκ μέρους της δικαστικής αρχής εκτέλεσης του εντάλματος – Άρνηση εκτέλεσης του ευρωπαϊκού εντάλματος σύλληψης από τη δικαστική αρχή εκτέλεσής του – Συνέπειες της άρνησης αυτής για τη δικαστική αρχή εκτέλεσης άλλου κράτους μέλους)
Γλώσσα διαδικασίας: η ρουμανική
Αιτούν δικαστήριο
Curtea de Apel Braşov
Διάδικοι στην υπόθεση της κύριας δίκης
P.P.R.
παρισταμένης της: Parchetul de pe lângă Înalta Curte de Casaţie şi Justiţie – Direcţia Naţională Anticorupţie – Serviciul Teritorial Braşov
Διατακτικό
Το άρθρο 1, παράγραφος 3, και το άρθρο 15, παράγραφος 1, της απόφασης-πλαισίου 2002/584/ΔΕΥ του Συμβουλίου, της 13ης Ιουνίου 2002, για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών, όπως τροποποιήθηκε με την απόφαση-πλαίσιο 2009/299/ΔΕΥ του Συμβουλίου, της 26ης Φεβρουαρίου 2009,
έχουν την έννοια ότι:
η αρχή εκτέλεσης ευρωπαϊκού εντάλματος σύλληψης εντός ενός κράτους μέλους δεν υποχρεούται να αρνηθεί την εκτέλεση του εντάλματος αυτού όταν η αρχή εκτέλεσης του ίδιου εντάλματος εντός άλλου κράτους μέλους έχει προηγουμένως αρνηθεί να το εκτελέσει για τον λόγο ότι η παράδοση του εκζητουμένου ενδέχεται να θίξει το θεμελιώδες δικαίωμά του σε δίκαιη δίκη, το οποίο κατοχυρώνεται στο άρθρο 47, δεύτερο εδάφιο, του Χάρτη των Θεμελιωδών Δικαιωμάτων της Ευρωπαϊκής Ένωσης. Εντούτοις, στο πλαίσιο της δικής της εξέτασης περί συνδρομής λόγου μη εκτέλεσης, η αρχή αυτή οφείλει να λάβει υπόψη τους λόγους στους οποίους στηρίχθηκε η απορριπτική απόφαση που εξέδωσε η πρώτη αρχή εκτέλεσης του εντάλματος. Οι ως άνω διατάξεις δεν εμποδίζουν, υπό τις ίδιες περιστάσεις, τη δικαστική αρχή που εξέδωσε το ευρωπαϊκό ένταλμα σύλληψης να το διατηρήσει σε ισχύ, στον βαθμό που, κατά την κρίση της, δεν χωρεί άρνηση εκτέλεσης του εντάλματος λόγω κινδύνου προσβολής του θεμελιώδους δικαιώματος σε δίκαιη δίκη που κατοχυρώνεται στο άρθρο 47, δεύτερο εδάφιο, του Χάρτη των Θεμελιωδών Δικαιωμάτων της Ευρωπαϊκής Ένωσης και η διατήρηση σε ισχύ του εν λόγω εντάλματος είναι σύμφωνη με την αρχή της αναλογικότητας.
Το άρθρο 1, παράγραφος 3, της απόφασης-πλαισίου 2002/584, όπως τροποποιήθηκε με την απόφαση-πλαίσιο 2009/299, σε συνδυασμό με το άρθρο 47, δεύτερο εδάφιο, του Χάρτη των Θεμελιωδών Δικαιωμάτων,
έχει την έννοια ότι:
σε περίπτωση κατά την οποία το πρόσωπο σε βάρος του οποίου έχει εκδοθεί ευρωπαϊκό ένταλμα σύλληψης ισχυρίζεται ότι, κατόπιν της παράδοσής του στο κράτος μέλος έκδοσης του εντάλματος, διατρέχει τον κίνδυνο να υποστεί προσβολή του δικαιώματός του σε δίκαιη δίκη, η ύπαρξη απόφασης της Επιτροπής Ελέγχου των Αρχείων της Ιντερπόλ (CCF) σχετικά με την κατάσταση του συγκεκριμένου προσώπου δεν μπορεί να δικαιολογήσει, αφ’ εαυτής, την άρνηση της δικαστικής αρχής εκτέλεσης του εντάλματος να το εκτελέσει. Ωστόσο, μια τέτοια απόφαση μπορεί να ληφθεί υπόψη από την εν λόγω δικαστική αρχή εκτέλεσης προκειμένου αυτή να αποφασίσει αν πρέπει να αρνηθεί να εκτελέσει το συγκεκριμένο ένταλμα σύλληψης.
Το άρθρο 267 ΣΛΕΕ έχει την έννοια ότι:
η δικαστική αρχή έκδοσης ενός ευρωπαϊκού εντάλματος σύλληψης δεν υποχρεούται να υποβάλει στο Δικαστήριο αίτηση προδικαστικής αποφάσεως πριν αποφασίσει, υπό το πρίσμα των λόγων για τους οποίους η δικαστική αρχή εκτέλεσης του εντάλματος αρνήθηκε να το εκτελέσει, να ανακαλέσει ή να διατηρήσει σε ισχύ το εν λόγω ένταλμα σύλληψης, εκτός αν η απόφαση που πρόκειται να εκδώσει δεν υπόκειται σε ένδικα μέσα του εσωτερικού δικαίου, οπότε υποχρεούται, κατ’ αρχήν, να παραπέμψει το ζήτημα στο Δικαστήριο.
Το άρθρο 1, παράγραφος 3, της απόφασης-πλαισίου 2002/584, όπως τροποποιήθηκε με την απόφαση-πλαίσιο 2009/299,
έχει την έννοια ότι:
η δικαστική αρχή εκτέλεσης ενός ευρωπαϊκού εντάλματος σύλληψης εκδοθέντος προς εκτέλεση ποινής δεν μπορεί να αρνηθεί να το εκτελέσει με την αιτιολογία ότι το πρακτικό ορκωμοσίας δικαστή που επέβαλε την ποινή δεν μπορεί να ανευρεθεί ή λόγω του γεγονότος ότι έτερος δικαστής του ίδιου δικαστικού σχηματισμού έδωσε όρκο μόνον κατά τον διορισμό του ως εισαγγελέα.
Η απόφαση-πλαίσιο 2002/584, όπως τροποποιήθηκε με την απόφαση-πλαίσιο 2009/299,
έχει την έννοια ότι:
η δικαστική αρχή έκδοσης ενός ευρωπαϊκού εντάλματος σύλληψης δεν έχει δικαίωμα να λάβει μέρος, ως συμμετέχουσα, στη διαδικασία εκτέλεσης του εν λόγω εντάλματος σύλληψης ενώπιον της δικαστικής αρχής εκτέλεσης του συγκεκριμένου εντάλματος.
Το άρθρο 1, παράγραφος 3, και το άρθρο 15, παράγραφοι 2 και 3, της απόφασης-πλαισίου 2002/584, όπως τροποποιήθηκε με την απόφαση-πλαίσιο 2009/299, υπό το πρίσμα του άρθρου 4 του Χάρτη των Θεμελιωδών Δικαιωμάτων και της αρχής της αμοιβαίας εμπιστοσύνης,
έχουν την έννοια ότι:
κατά την εξέταση των συνθηκών κράτησης στο κράτος μέλος έκδοσης ενός ευρωπαϊκού εντάλματος σύλληψης, η δικαστική αρχή εκτέλεσης του εντάλματος δεν μπορεί να αρνηθεί την εκτέλεσή του στηριζόμενη σε στοιχεία σχετικά με τις συνθήκες κράτησης εντός των σωφρονιστικών καταστημάτων του κράτους μέλους έκδοσης τα οποία συνέλεξε η ίδια και ως προς τα οποία δεν ζήτησε από την οικεία αρχή συμπληρωματικές πληροφορίες. Η δικαστική αρχή εκτέλεσης δεν δύναται να λαμβάνει υπόψη επίπεδο προστασίας υψηλότερο από εκείνο που διασφαλίζει το άρθρο 4 του Χάρτη σε σχέση με τις συνθήκες κράτησης.
____________
1 ΕΕ C, C/2024/4084.
1 H ονομασία που έχει δοθεί στην παρούσα υπόθεση είναι πλασματική. Δεν αντιστοιχεί στο πραγματικό όνομα κανενός διαδίκου.